CESIÓN DE PARCELA PARA AMPLIACIÓN DO IES DE VALGA
ADMINISTRACIÓN LOCAL — Municipal — Valga (Outros documentos, notificacións e informacións públicas, 08/08/2022)

Dáse conta ao Pleno da Corporación dun ditame da Comisión Informativa Especial de Contas, Economía, Facenda e Patrimonio de data 29 de xuño de 2022 sobre a base dunha proposta da Alcaldía de data 23 de xuño de 2022 do seguinte tenor literal: Considerando a conveniencia e oportunidade de proceder á cesión á Xunta de Galicia (Consellería de Cultura, Educación, Formación Profesional e Universidades) dunha superficie de 3.000 m2 pertencente a unha parcela lindeira ao IES de Valga da titularidade do Concello de Valga coa fin de que poida procederse á implantación do ciclo de formación profesional básica CB Agroxardinaría e composicións florais proposto polo devandito Centro. Vista a xustificación documental e memoria demostrativa elaborada pola Xefatura Territorial de Pontevedra (Servizo Territorial de Inspección Educativa e Servizo de Unidade Técnica) da Consellería de Cultura, Educación e Universidades (rex de entrada 2022-E-RE-205 de 16 de maio de 2022) e na que se establece a seguinte xustificación da cesión gratuíta do ben patrimonial en cada un dos informe respectivos: O Centro propón a incorporación dun CB Agroxardinaría e composicións florais. O ciclo de CB Agroxardinaría e composicións florais pretende aumentar a oferta existente no centro incorporando ensinanzas que atraían a presenza de alumnado feminino e favorecer a continuidade no sistema educativo das mulleres. A incorporación da familia agraria pretende aumentar a oferta do centro. Os centros máis próximos que ofertan este ciclo están situados en Cambados e Pontevedra. Valga está situada nunha comarca de grande actividade hortofrutícola con pequenas e medianas empresas dedicadas ao cultivo agrícola, á produción de plantas e ás instalacións e mantemento de xardíns de zonas verdes. Os obxectivos do ciclo é elaborar composicións con flores e plantas e realizar operación auxiliares en cultivos, en produción de planta en invernadoiros ou en centros de xardinaría, colaborando na preparación do terreo e na implantación e o mantemento de xardíns, parques e zonas verdes, operando coa calidade indicada, cumprindo as normas de prevención de riscos laborais e protección ambiental correspondentes, e comunicándose oralmente e por escrito en linguas galega e castelá, así como nalgunha lingua estranxeira. Anexo ao centro localízase un terreo dunha hectárea de extensión, propiedade do Concello de Valga, que mostrou unha boa disposición para a súa cesión. Conclusións: esta inspección educativa informa que a implantación do CBAGA01 Agroxardinaría e composicións florais no IES de Valga para o próximo curso escolar 2022/23, require de espazos axeitados, así como a construción dun invernadoiro para a realización dos módulos prácticos do ciclo. Antecedentes: A parcela vinculada ó centro IES de Valga ten unha superficie catastral de 10.689 m2 e está ocupada por varias edificacións con forma de “U”, cun corpo principal lonxitudinal de catro alturas e dous volumes dispostos perpendicularmente a este, de talleres e instalación auxiliares do IES. Na actualidade no centro impártense as ensinanzas de: -Educación Secundaria Obrigatoria. -Bacharelato, nas modalidades de Ciencias, Humanidades e ciencias sociais. -Ciclos formativos básicos, medios e superiores da familia profesional de Fabricación Mecánica. Consideracións e Conclusións: no vindeiro curso o centro pretende ampliar a oferta educativa coa incorporación de ensinanzas de FP da familia de Agraria, cun ciclo básico de Agroxardinaría e composicións florais. Segundo o RD 127/2014, do 28 de febreiro e o D.107/2014, do 4 de setembro, que regulan aspectos específicos da F. P básica, os espazos necesarios para o desenvolvemento das ensinanzas deste ciclo formativo, para 30 alumnos son: -1 aula polivalente de 60 m2. -1 almacén de 60 m2 -Unha superficie de xardín, invernadoiro e de viveiro de 1.300 m2. Como xa se sinalou a parcela vinculada ó IES de Valga ten unha superficie de 10.689 m2, estando a practica totalidade da parcela ocupada por edificacións e os espazos libres entre elas e os lados, ocupados con patios e zonas asfaltadas, non quedando case espazos verdes libres na parcela. Lindeiro coa parcela de centro polo Noroeste existe un terreo de 7.616 m2 de superficie (co uso anterior de campo de fútbol), de titularidade do Concello de Valga, que mostrou a súa disposición a ceder unha porcións duns 3.000 m2 da parcela matriz de 7.617 m2 para ampliar a parcela do IES de Valga. Ampliando a parcela actual do IES coa parcela de cesión municipal prevista duns 3.000 m2, disporíase da superficie de 1.300 m2 para xardín, invernadoiro e de viveiro, requiridas para poder implantar as ensinanzas do ciclo básico de F. P proposto. Para dar cumprimento ós espazos de aula e taller requiridos, habería que estudar as posibilidades de empregar aulas e espazos de almacenaxe existentes nos actuais espazos do IES, ou se non é posible, plantexar a construción dalgún novo volume na zona de ampliación da parcela, na que se dispón de superficie suficiente. VISTO o informe de Secretaría de data 22 de xuño de 2022, por medio de presente proponse á Comisión Informativa Especial de Contas, Economía, Facenda, Patrimonio e Interior que, previa deliberación e exame sobre o expediente da súa razón emita ditame favorable sobre o seguinte: PRIMEIRO. Iniciar o expediente para ceder gratuitamente a PARCELA DE 3.000 Metros cadrados Á XUNTA DE GALICIA PARA IMPLANTANCIÓN NO IES DE VALGA DO CICLO DE FORMACIÓN PROFESIONAL BÁSICA CB AGROXARDINARÍA E COMPOSICIÓNS FLORAIS En todo caso, dado o valor e situación da parcela, a cesión efectúase deixando a salvagarda o espazo necesario para futuras ampliacións dos edificios principais do IES, polo que o invernadoiro sería recolocado se fose necesario. SEGUNDO. Que se emita certificación do Secretario da Corporación sobre a inscrición do ben inmoble no Inventario de Bens do Concello. TERCEIRO. Que se emita informe de valoración dos Servizos Técnicos en relación co ben inmoble que se pretende ceder. CUARTO. Que se emita informe de Intervención correspondente. QUINTO. Someter o expediente a un período de información pública por prazo de vinte días mediante anuncio no Boletín Oficial da Provincia de Pontevedra e no taboleiro de anuncios do Concello, a fin de que os interesados presenten as alegacións que estimen pertinentes. Así mesmo, estará a disposición dos interesados na sede electrónica deste Concello [dirección https://www.valga. gal]. SEXTO:-Facultar ao Sr. alcalde-presidente tan amplamente como en Dereito sexa posíbel para garantir a plena efectividade do presente acordo. Enterados/as os/as Sres/as concelleiros/as do contido do ditame, rematadas as intervencións e sometido o punto da orde do día a votación ordinaria, prodúcese o seguinte resultado: Votos a favor: 13 (9 PP, 3 Ps de G-Psoe, 1 Mixto-Valga Viva) Votos en contra: 0 Abstencións: 0 Por conseguinte ao Pleno da Corporación acorda por unanimidade dos seus trece membros de dereito aprobalo ditame transcrito da Comisión Informativa de Especial de Contas, Economía, Facenda e Patrimonio sobre EXPTE 353/2022. CESIÓN PARCELA PARA AMPLIACIÓN IES VALGA. CESIÓN DE BENS, quedando convertido en acordo en todos os seus termos. De conformidade co artigo 110.1. f) do Regulamento de Bens das Entidades Locais, aprobado por Real Decreto 1372/1986, de 13 de xuño, e co artigo 83 da Lei 39/2015, de 1 de outubro, do Procedemento Administrativo Común das Administracións Públicas, sométese a información pública por prazo de VINTE DÍAS, contados dende o día seguinte ao de publicación do presente anuncio, a fin de que quen puidese terse por interesado en devandito expediente, poida comparecer e formular cantas alegacións, suxestións ou reclamacións teñan por conveniente. Á súa vez, estará a disposición dos interesados no Taboleiro de Anuncios do Concello de Valga e na sede electrónica deste Concello https://valga.sedelectronica. gal. O presente anuncio servirá de notificación aos interesados, no caso de que non poida efectuarse a notificación persoal do outorgamento do trámite de audiencia. Igualmente, durante devandito prazo poderá ser examinado por calquera interesado nas dependencias municipais para que se formulen as alegacións que se estimen pertinentes. Valga, na data da súa sinatura dixital. O alcalde-presidente José María Bello Maneiro.